
Uznesenie Okresný súd Spišská Nová Ves, v spore žalobcu: BENCONT INVESTMENTS, s.r.o., Vajnorská 100/ A, 831 04 Bratislava - Nové Mesto, IČO: 36 432 105, právne zast. KOVAL & spol., advokátska kancelária, s.r.o., Komenského 3, 974 01 Banská Bystrica, IČO: 36 648 892, proti žalovanému: A. B., nar. XX.XX.XXXX, bytom C. D. XXXX/XX, XXX XX A., o zaplatenie 3.052,38 Eur s prísl., takto rozhodol: I. Súd konanie zastavuje. II. Žiadna zo sporových strán nemá nárok na náhradu trov konania. odôvodnenie: 1. Žalobca sa návrhom podaným na tunajšom súde domáhal od žalovaného zaplatenia istiny vo výške 3.052,38 Eur, úrokov z omeškania vo výške 5 % ročne zo sumy 2.935,18 Eur od 01.07.2021 do zaplatenia a náhrady trov konania. 2. Pred otvorením pojednávania vo vyjadrení zo dňa 10.05.2024 žalobca vzal žalobu v celom rozsahu späť a žiadal konanie zastaviť. Zároveň žiadal, aby súd nepriznal trovy konania sporovým stranám a rozhodol o vrátení časti zaplateného súdneho poplatku. 3. Podľa § 144 C.s.p., žalobca môže vziať žalobu späť. 4. Podľa § 145 ods. 1-3 C.s.p., ak je žaloba vzatá späť celkom, súd konanie zastaví. Ak je žaloba vzatá späť sčasti, súd konanie v tejto časti zastaví. O čiastočnom späťvzatí žaloby rozhodne súd v rozhodnutí vo veci samej. Ak je žaloba vzatá späť sčasti pred jej doručením žalovanému, koná súd o zvyšku nároku bez rozhodovania o zastavení konania v tejto časti. 5. Podľa § 146 ods. 1 C.s.p., súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 6. Z citovanej právnej úpravy vyplýva dispozičné právo žalobcu zobrať žalobu späť celkom alebo čiastočne. Do doby, kým sa nezačne predbežné prejednanie sporu, alebo do začatia pojednávania tak môže žalobca urobiť bez súhlasu žalovaného. 7. V predmetnej veci došlo k späťvzatiu žaloby žalobcom pred otvorením pojednávania vo veci samej, preto súd rešpektujúc dispozičné právo žalobcu konanie zastavil, tak ako je to uvedené vo výroku rozhodnutia. 8. Podľa § 256 ods. 2 C.s.p., ak strana procesne zavinila zastavenie konania, súd prizná náhradu trov konania protistrane.
9. Podľa § 262 ods. 1, 2 C.s.p., o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 10. Keďže došlo k späťvzatiu žaloby zo strany žalobcu, bol to práve on kto procesne zavinil zastavenie konania. Žalovanému však preukázateľne v tomto štádiu sporu trovy konania nevznikli, preto súd rozhodol tak, ako je to uvedené vo výroku rozhodnutia. 11. O vrátení súdneho poplatku žalobcom rozhodne samostatným uznesením vyšší súdny úradník. Poučenie: Proti tomuto uzneseniu je prípustné odvolanie do 15 dní odo dňa doručenia uznesenia na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

